
2 /2007. (IV.02.)  számú
rendelete
a képviselőtestület és szervei Szervezeti és Működési Szabályzatáról
Dunaszekcső Község Önkormányzatának Képviselőtestülete a helyi önkormányzatokról szóló 1990. évi LXV. törvény (a továbbiakban: Ötv.) 18. § (1) bekezdésében foglalt felhatalmazás alapján szervezeti és működési rendjére vonatkozóan a következő rendeletet alkotja:
Hivatalos megnevezés
1. §

(1) Az önkormányzat hivatalos megnevezése: 

Dunaszekcső Község Önkormányzata (a továbbiakban: önkormányzat)

(2) Az önkormányzat székhelye: Dunaszekcső

Címe: 7712.Dunaszekcső, Kossuth Lajos u.35.

(3) Az önkormányzati jogok gyakorlásával felruházott szervezet: Dunaszekcső Község Önkormányzatának Képviselőtestülete (a továbbiakban: képviselőtestület).

(4) Illetékességi területe: Dunaszekcső közigazgatási területe. 

2. §

(1) Az önkormányzat pecsétje: kör alakú, íven „Dunaszekcső Község Képviselőtestülete”, „Baranya megye”, középen a Magyar  Köztársaság címere.

 (2) A polgármester hivatalos kör alakú pecsétjén középen a Magyar Köztársaság címere van, a köríven pedig a következő felirat olvasható:

       „Dunaszekcső Község Polgármestere”, „Baranya megye”

3. §

A helyi önkormányzati kitüntetések és elismerő címek alapítására és adományozására vonatkozó szabályokat külön rendelet tartalmazza.

Az alakuló ülés

A képviselőtestület, szervezet, működés

4. §

(1) A képviselőtestület tagjainak száma: 10 fő.

A képviselőtestület tagjainak névsorát az 1.számú függelék tartalmazza.

5.§
(1) A Képviselő-testület  alakuló ülését a választást  követő  tizenöt napon belül tartja meg.

(2) Az alakuló ülést a legidősebb képviselő, mint korelnök vezeti.

6. §

(1) A korelnök felkérésére a Helyi Választási Bizottság  Elnöke tájékoztatást ad a helyi önkormányzati  képviselők  választásának eredményéről.

(2) A képviselők esküt tesznek, és aláírják az  esküokmányt, melynek szövegét e rendelet 1. számú melléklete tartalmazza.

Az eskü szövegét a korelnök olvassa elő.

(3) A korelnök felkérésére a Helyi Választási Bizottság  elnöke tájékoztatást ad a polgármester választás eredményéről.

(4) A polgármester a Képviselő-testület  előtt esküt tesz  és  aláírja az esküokmányt, melynek szövegét e rendelet 1. számú melléklete tartalmazza. Az eskü szövegét a korelnök képviselő olvassa elő.

A Képviselő-testület tisztségviselőinek megválasztása

7. §

(1) A Képviselő-testület dönt:

a/ a polgármester javaslata alapján  titkos  szavazással  az   alpolgármesteri;

b/ a polgármester vagy bármely képviselő javaslata alapján, legkésőbb soron következő ülésen a bizottsági elnöki tisztség betöltéséről.

(2) Ha az alpolgármester vagy a bizottsági elnök megválasztásánál nincs meg  a minősített többség e tisztség tekintetében, a soron  következő ülésen ismételten szavazást kell tartani.
(3) A tisztségviselői megbízatás  megszűnése  esetén  az  új tisztségviselő megválasztására a (2) bekezdésben foglaltakat kell megfelelően alkalmazni.

A bizottságok tagjainak megválasztása

8. §

(1) A Képviselő-testület legkésőbb az alakuló ülését követő ülésén a bizottság elnökének javaslata alapján megválasztja a bizottságok képviselő tagjait.

(2) A bizottság nem képviselő tagjainak személyére a bizottság elnöke tesz javaslatot, amelyről a Képviselő-testület legkésőbb a soron következő ülésén dönt. A bizottságok képviselő és nem képviselő tagjai a Képviselő-testület előtt esküt tesznek, melynek szövegét e rendelet 1. számú melléklete tartalmazza. Az eskü szövegét a polgármester olvassa elő.

(3) A bizottsági tagság megszűnése esetén az (1)-(2) bekezdésbe foglaltakat kell értelemszerűen alkalmazni az új bizottsági tag megválasztásakor.

A képviselő jogai és kötelezettségei

9. §

A képviselők jogai és kötelezettségei azonosak.  Az Ötv-ben meghatározottakon túl a képviselő:

a) köteles előzetesen bejelenteni a polgármesternek, ha testület vagy bizottsági ülésen való részvételében vagy egyéb megbízatásának teljesítésében akadályoztatva van,

b) a tudomására jutott titkot megőrzi, amely kötelezettsége megbízatásának lejárta után is fennáll,

c) kapcsolatot tart a választópolgárokkal, illetve különböző önszerveződő lakossági közösségekkel,

d) olyan magatartást tanúsít, amely méltóvá teszi a közéleti tevékenységre, a választók bizalmára.

e) a Képviselő-testület vagy annak bizottsága, valamint a polgármester megbízása alapján részt vesz a testületi ülések előkészítésében, valamint különböző vizsgálatokban;

f) a vele szemben fennálló összeférhetetlenségi okot írásban haladéktalanul bejelenti a polgármesternek.

Az összeférhetetlenségi eljárás

10.§
(1) A polgármester az összeférhetetlenség megállapítására irányuló kezdeményezést 8 napon belül az Ügyrendi Bizottság elé terjeszti kivizsgálás végett és erről az érintett képviselőt írásban tájékozatja. Egyben felkéri, hogy 8 napon belül nyilatkozzon az összeférhetetlenségi ok fennállásáról, illetve kezdeményezze annak megszüntetését.

(2) Ha a képviselő az összeférhetetlenség megszüntetésének megtörténtét bejelentette és az összeférhetetlen tisztségről szóló lemondásának másolatát a polgármesternek az (1) bekezdésben megjelölt határidőn belül átadta, az Ügyrendi Bizottság  az összeférhetetlenségi eljárást megszünteti. 

(3) A továbbiakban a bizottság tagját érintő összeférhetetlenségi eljárásra értelemszerűen az (1)-(2) bekezdés rendelkezéseit kell alkalmazni.

Az ülés összehívása

11. §

(1) A Képviselő-testület üléseinek időpontjáról,  helyéről  és  napirendjéről a polgármester a lakosságot az ülés előtt 5 nappal a meghívó hirdetőtáblán történő kitűzésével tájékoztatja.

(2) A közmeghallgatást  igénylő  napirendi  pontot  tárgyaló ülés időpontját, helyét  legalább  öt  nappal  az  ülés előtt a meghívó hirdetőtáblán történő kitűzésével kell közzétenni..

12. §

(1) A Képviselő-testület ülését a polgármester hívja össze. Akadályoztatása esetén e feladatot az alpolgármester látja el. Mindkettejük tartós akadályoztatása esetén a Pénzügyi Bizottság elnöke erre a jogosult.
(2) Az ülést nyolc napon belül össze kell hívni a Képviselő-testület bizottságának, valamint a képviselők egynegyedének indítványára.

13. §

(1) A képviselők és meghívottak a Képviselő-testület ülése előtt  öt  munkanappal megkapják az ülés meghívóját és az írásos előterjesztéseit. Késedelem esetén a napirendi pont tárgyalásáról a Képviselő-testület dönt.

(2) A Képviselő-testület rendkívüli esetben rövid  úton  (távbeszélő, távmásoló, távirat, stb.) is összehívható.

14. §

(1) A meghívó tartalmazza az ülés helyét és kezdési időpontját, a javasolt napirendet, a napirendi pontok előterjesztőit.

(2) A Képviselő-testület ülésére meg kell hívni  a  Képviselő-testület  tagjai mellett:

a/ a helyi kisebbségi önkormányzat elnökét;
b/ a napirendi pont tárgya szerint illetékes szerv, intézmény vezetőjét;

c/ valamint akinek a jelenléte a napirendi pont  alapos  és körültekintő megtárgyalásához  elengedhetetlenül  szükséges. Erről a polgármester dönt.

Az ülés vezetése

15. §

(1) A Képviselő-testület ülését a polgármester, illetve felkérésére vagy akadályoztatása esetén az alpolgármester vezeti. Együttes akadályoztatásuk esetén az ülést a Pénzügyi Bizottság elnöke vezeti.

(2) A Képviselő-testület ülését vezető személy:

a/ megállapítja, hogy a Képviselő-testület ülését e rendelet szabályai  szerint hívták össze;

b/ megállapítja az ülés határozatképességét;

c/ előterjeszti az ülés napirendjét;

d/ negyedévente tájékoztatást ad az átruházott hatáskörben hozott döntésekről.

(3) A Képviselő-testület a napirendről vita nélkül határoz. 

(4) Képviselő-testületi napirend előterjesztője lehet:

a/ a Polgármester;

b/ a Képviselő-testület tagja;

c/ a Képviselő-testület bizottsága;

d/ a körjegyző;

e/ a helyi kisebbségi önkormányzat testülete;
f/ a Képviselő-testület által felkért személy vagy szerv vezetője.

A vita

16. §

(1) Minden előterjesztés és a vele összefüggő döntési javaslat felett külön-külön kell vitát nyitni. Az előterjesztőhöz a Képviselő-testület tagjai és a tanácskozási joggal meghívottak kérdéseket intézhetnek, amelyekre még a vitát megelőzően válaszolni kell. A vita lezárására a Képviselő-testület bármely tagja javaslatot tehet, amely felett a Képviselő-testület vita nélkül határoz.  A vita lezárása után a napirend előadója válaszol a hozzászólásokra, ezt követően további hozzászólásra nincs lehetőség.

(2) Az előterjesztéshez szóbeli kiegészítés csak akkor tehető, ha az új információt tartalmaz. 

(3) A körjegyző jelzi a Képviselő-testületnek, a bizottságnak és a  polgármesternek, ha a döntési javaslatuknál vagy döntésüknél jogszabálysértést észlel.

(4) Ügyrendi javaslat legfeljebb egy perc időtartamban tehető, amely az ülés vezetésével, rendjével összefüggő, a tárgyalt napirendi pontot érdemben nem érintő - döntést igénylő - eljárási kérdésre vonatkozó javaslat. Ügyrendi javaslat esetében a polgármester soron kívül szót ad, az ügyrendi javaslat megtételét követően a javaslatot vita nélkül azonnal megszavaztatja.
17. §

A polgármester az előterjesztésben szereplő és a vitában elhangzott javaslatokat egyenként bocsátja  szavazásra  úgy, hogy előbb a vita során elhangzott módosító  és  kiegészítő, majd az előterjesztésben szereplő javaslat felett kell  dönteni.

Az előterjesztés

18. §
(1) A képviselőtestületi ülés napirendjére írásbeli előterjesztés kerülhet. Az előterjesztés két részből áll – a téma ismertetéséből és a határozati javaslatból.

Az előterjesztés a helyzetet elemzi és tömören értékeli, utal a jogszabályi előírásokra, célkitűzésekre és egyértelműen megfogalmazott rendelkezéseket tartalmaz.

(2) A polgármester egyszerűbb ügyekben, jól áttekinthető, ismert esetek kapcsán szóbeli előterjesztést is engedélyezhet.

Az ülés rendje

19. §

(1) A polgármester gondoskodik a tanácskozás rendjének fenntartásáról, ennek során:

a) figyelmezeti a hozzászólót, aki eltér a tárgyalt napirendi ponttól, valamint a tanácskozáshoz nem illő, sértő módon nyilatkozik,

b) rendreutasítja azt a személyt, aki az ülés rendjéhez méltatlan magatartás tanúsít,

(2) A Képviselőtestület ülésein jelenlévő választópolgároknak tanácskozási joguk nincs, kivéve ha adott érdekközösség megbízottja vagy az érdekelt személy az ülés előtt egy nappal szándékát a polgármesternek bejelenti. A tanácskozási jog megadása felől ilyen esetben a polgármester dönt.

Zárt ülés

20. §

(1) A zárt ülés anyagát kizárólag a  következő  személyeknek lehet átadni:

a/ a Képviselő-testület tagjainak,

b/ a körjegyzőnek,

c/ a napirendi pontot tárgyaló bizottságok tagjainak,

d/ a Közigazgatási Hivatal vezetőjének,

(2) A külön törvény szerinti közérdekű adat és közérdekből nyilvános adat megismerésének lehetőségét zárt ülés tartása esetén is biztosítani kell.

Döntéshozatal

21. §

(1) A Képviselő-testület akkor határozatképes, ha az ülésen a képviselők több mint a fele jelen van. (6 fő) A javaslat elfogadásához a jelenlévő képviselők több mint felének igen szavazata szükséges.

(2) Határozatképtelenség esetén a Képviselő-testületet nyolc napon belül újra össze kell hívni.

(3)  Minősített többség, azaz a megválasztott képviselők több mint a felének igen  szavazata kell a következő ügyekben:

a/ rendeletalkotás;

b/ a Képviselő-testület és szervei szervezetének kialakítása és működésének meghatározása, továbbá a törvény által hatáskörébe utalt választás, kinevezés, megbízás, fegyelmi eljárás során hozott határozat;

c/ önkormányzati társulás létrehozása, társuláshoz, érdekképviseleti szervezethez való csatlakozás;

d/ megállapodás külföldi önkormányzattal való együttműködésről, nemzetközi önkormányzati szervezethez való csatlakozás;

e/ intézmény-alapítás, átalakítás, megszüntetés;

f/ hitelfelvétel;

g/ közalapítvány létrehozás, alapítványhoz történő hozzájárulás;

h/ az önkormányzat tulajdonában lévő ingatlanvagyon feletti rendelkezés;

j/ a Képviselő-testület hatáskörének átruházása;

k/ kitüntetés, díszpolgári cím adományozás;

l/ zárt ülés elrendelése esetén;

m/ a polgármester sorozatos törvénysértő tevékenysége, mulasztása miatt, továbbá vagyonnyilatkozat-tételi kötelezettsége szándékos elmulasztása vagy a valóságnak nem megfelelő teljesítés miatti döntés esetén;

n/ képviselő döntéshozatalból történő kizárása;

o/ településrészi önkormányzat létrehozás;

p/ titkos szavazás elrendelése;

r/ a polgármesterrel szemben fegyelmi eljárás kezdeményezése esetén annak elrendeléséről;

s/ helyi népszavazás elrendelése.

 (4) A Képviselő-testület hatáskörébe tartozó választási,  kinevezési, megbízási és kitüntető cím adományozása ügyében, ha a határozati javaslatban több személy szerepel, továbbá több alternatívát tartalmazó javaslat esetén a  Képviselő-testület  többlépcsős szavazással dönt oly módon,  hogy  minden  képviselő mindegyik jelöltre, illetőleg alternatívára szavazhat. Az egyes szavazási fordulókban a legkevesebb szavazatot kapott személyre, illetőleg alternatívára a következő szavazási fordulóban nem lehet szavazni. A végszavazás során a két legtöbb szavazatot kapott személyről, illetőleg alternatívára a Képviselő-testület együttes szavazással dönt.

Szavazás

22. §

(1) A Képviselő-testület döntéseit általában nyílt szavazással hozza, a szavazás kézfelemeléssel  történik.

.

(2) A Képviselő-testület az  alpolgármesteri  tisztség  betöltéséről titkos szavazással dönt. 

(3) A Képviselő-testület zárt ülésén bármely képviselő indítványozhatja titkos szavazás tartását, amelyről a Képviselő-testület dönt.

(4)  A polgármester, bármely képviselő indítványozhatja   név szerinti szavazás tartását is, amelyről  a  Képviselő-testület  egyszerű szótöbbséggel dönt.

(5) A név szerinti szavazásnál a körjegyző  betűrendben  felolvassa a Képviselő-testület tagjainak névsorát, akik nevük  felolvasásakor "igen", "nem", "tartózkodom"  kijelentéssel szavaznak.
Az interpelláció

23. §

(1) Az interpelláció valamely probléma felvetése és kifejtése a Képviselő-testület ülésén, és ezzel kapcsolatos kérdés megfogalmazása a képviselő-testület bizottságához, polgármesterhez és a körjegyzőhöz.

(2)  Interpellálni a Képviselő-testület vagy szervei hatáskörébe tartozó önkormányzati ügyben lehet.

(3) A képviselő az interpellációt visszavonhatja. Ha a képviselő az interpelláció elhangzásának a napirend szerint várható időpontjában nincs jelen, s távolmaradását előzetesen indokolva nem mentette ki, az interpellációt visszavontnak kell tekinteni. Kimentés esetén az interpelláció elmondására a polgármester új időpontot tűz ki.

(4) Ha a képviselő a választ nem fogadja el, a válasz elfogadásáról a Képviselő-testület vita nélkül dönt.

(5) Az interpellációra a Képviselő-testület ülésén kell választ adni. Az interpellált személy indokolt esetben tizenöt napon belül írásban ad választ. Az írásbeli választ minden képviselőnek meg kell küldeni.

(6) Ha a választ a Képviselő-testület nem fogadja el, dönt a további teendőkről. Az interpelláció alapján részletesebb vizsgálatot rendelhet el.

(7) Az interpelláció kivizsgálásába az interpelláló képviselőt be kell vonni.

A kérdés

24. §

(1) A kérdés az önkormányzati hatáskörbe tartozó szervezeti, működési, döntési, előkészítés jellegű felvetés. 

(2)  A kérdés benyújtásának és megválaszolásának elintézésére az interpellációra vonatkozó rendelkezéseit kell alkalmazni azzal az eltéréssel, hogy a Képviselő-testület a válasz elfogadásáról nem határoz.

A közmeghallgatás rendje

25. §

(1) A  Képviselő-testület évente legalább egy alkalommal  közmeghallgatást tart, melyen az állampolgárok  és  a  helyben  érdekelt szervezetek képviselői közérdekű kérdést és  javaslatot tehetnek.

(2) A közérdekű kérdéseket és javaslatokat a Körjegyzőség harminc napon belül kivizsgálja. A bejelentőnek adott válaszról a Képviselő-testületet tájékoztatni kell.

(3) A közmeghallgatást a polgármester vezeti, a  polgármester  a hozzászólások időtartamát korlátozhatja.

(4) A közmeghallgatásról jegyzőkönyv készül.

Az önkormányzati rendeletek alkotásának főbb szabályai

26. §

(1) Önkormányzati rendeletalkotást kezdeményezhet:

a./ a Polgármester;

b/ a Képviselő-testület tagja;

c/ a Képviselő-testület bizottsága;

d/ a körjegyző;

e/ a helyi kisebbségi önkormányzat testülete; 
(2) Rendelet tervezetet a körjegyző törvényességi ellenjegyzésével lehet a Képviselő-testület elé terjeszteni.

27.§
A polgármester a Szervezeti és Működési Szabályzatáról, a költségvetésről és a  zárszámadásról,  a  településrendezési tervekről, a köztisztaságról, az ivóvíz- és csatornahasználati díjakról, az intézményi térítési díjakról szóló rendelet  tervezeteket,  az egyéb rendelet tervezeteket a körjegyző terjeszti  a  Képviselő-testület elé.
28. §

(1) A rendelet tervezetet a jogalkotásról szóló törvényben1 foglalt követelmények figyelembevételével kell előkészíteni.

(2) A rendelet tervezet előterjesztésében az előkészítés során tett javaslatokat szerepeltetni kell.
(3) A rendelet hiteles szövegét a körjegyző szerkeszti.

A közzététel

29. §

(1) A rendeletet a Körjegyzőség hirdetőtábláján  történő  kifüggesztéssel kell kihirdetni. A hirdetményt tizenöt napra kell kifüggeszteni, és azon fel kell tüntetni a kifüggesztés és a levétel napját. A kihirdetés időpontja a kifüggesztés napja.

(2)  A  könyvtárban a  rendelet egy-egy példányát el kell helyezni.

Jegyzőkönyv
30. §

(1) A Képviselő-testület üléséről jegyzőkönyvet kell készíteni, amely a megjelent Képviselő-testületi tagok és meghívottak  nevét,  a  tárgyalt napirendi pontokat, a tanácskozás lényegét, a szavazás számszerű eredményét és a hozott döntéseket tartalmazza.

(2) A jegyzőkönyvhöz mellékelni kell az ülés meghívóját,  az előterjesztések egy-egy példányát, valamint az elfogadott, a polgármester  és  a  jegyző  sajátkezű aláírásával ellátott rendeletet.

31. §

(1) A jegyzőkönyv eredeti példányát a mellékletekkel  együtt a Körjegyzőség kezeli, gondoskodik a jegyzőkönyvek  évenkénti lefűzéséről, valamint megfelelő őrzéséről.

(2) A Képviselő-testület nyilvános ülésein készült jegyzőkönyvbe bárki betekinthet.

(3) A zárt ülésről készült jegyzőkönyvbe a Képviselő-testület  tagja, a tárgyban közvetlenül érdekelt vagy annak hivatalos  megbízottja, a Közigazgatási Hivatal vezetője, továbbá  a körjegyző tekinthet be.

(4) A jegyzőkönyv elkészítéséről a körjegyző gondoskodik.

A képviselő-testület bizottságai
32. §

(1) A képviselőtestület – meghatározott önkormányzati feladatok ellátására – állandó vagy ideiglenes bizottságokat hozhat létre.

(2) A képviselőtestület a következő állandó bizottságokat hozza létre:
a) Egészségügyi és Szociális Bizottság,                                  létszáma: 3 fő,
c)  Pénzügyi Bizottság,                                                            létszáma: 5 fő,

d)  Településfejlesztési és Kulturális Bizottság,                      létszáma:  7 fő,

e)  Ügyrendi Bizottság,                                                            létszáma:  3 fő.

(3) A képviselőtestület gazdasági tanácsnokot választ, aki felügyeli a képviselőtestület által meghatározott önkormányzati feladatkörök ellátását.

 (4) A bizottságok előkészítik a képviselőtestület döntéseit, szervezik és ellenőrzik a döntések végrehajtását. A képviselőtestület határozza meg azokat az előterjesztéseket, amelyeket bizottság nyújt be, továbbá amely előterjesztések a bizottságok állásfoglalásával nyújthatók be a képviselőtestületnek.

(5) A bizottságok a feladatkörükben ellenőrzik a képviselőtestület hivatalának a képviselőtestület döntéseinek az előkészítésére, illetőleg végrehajtására irányuló munkáját. Ha a bizottság a hivatal tevékenységében a képviselőtestület álláspontjától, céljaitól való eltérést, az önkormányzati érdek sérelmét vagy a szükséges intézkedés elmulasztását észleli, a polgármester intézkedését kezdeményezheti.

(6) A Képviselő-testület a határozatában megjelölt ügyeknek a határozatban megállapított ideig történő intézésére eseti bizottságot alakíthat. 

(7) A bizottságok főbb feladatait e rendelet 3.  számú  melléklete tartalmazza.

(8) A Képviselő-testület által a bizottságokra, valamint a polgármesterre átruházott hatáskörök jegyzékét e  rendelet  4.  számú melléklete tartalmazza.
33. §

(1) A bizottság maga állapítja meg működése  részletes  szabályait. A bizottság határozatképességére, a határozathozatal módjára és a zárt ülés tartására a Képviselő-testületre vonatkozó szabályok az irányadók.

(2) A bizottsági tag köteles a tudomására jutott titkot  megőrizni. Titoktartási kötelezettsége bizottsági tagságának megszűnése után is fennáll.

(3) A bizottság munkáját a Körjegyzőség segíti. A Körjegyzőség feladatai:

a/ gondoskodik az ülés meghívójának és előterjesztéseinek összeállításáról és kiküldéséről;

b/ elkészíti a bizottsági ülés jegyzőkönyvét, amelyet eljuttat a körjegyzőnek törvényességi felülvizsgálat céljából;

c/ az átruházott hatáskörben hozott határozatokat három napon belül a jegyzőnek átadja, aki a törvényességi ellenőrzés után megküldi a polgármesternek felfüggesztési jogának gyakorlása végett;

34. §

(1) A bizottság ülésének összehívásáról a  bizottság  elnöke gondoskodik. A bizottsági ülés előterjesztéseit az ülés előtt öt nappal kell a bizottság tagjainak megküldeni.

(2) A Képviselő-testület  és a bizottságok,  valamint  a  bizottságok egymás közötti zavartalan kapcsolatát a polgármester  biztosítja.
Helyi kisebbségi önkormányzat
35. §

Dunaszekcső községben Cigány Kisebbségi Önkormányzat és a Szekcsői Németek Kisebbségi Önkormányzata működik.
A helyi kisebbségi önkormányzatok képviselő-testületei saját hatáskörben határozzák meg a szervezeti és működési rendet.

36. §

(1) Ha a helyi kisebbségi önkormányzat jogainak gyakorlásához a Képviselő-testület döntése szükséges, a helyi kisebbségi önkormányzat erre irányuló kezdeményezését a Képviselő-testület köteles a következő ülésén napirendre tűzni.

(2) A Képviselő-testület a külön jogszabályban
[1] szabályozott körben önkormányzati rendeletet csak a helyi kisebbségi önkormányzat egyetértésével alkothat.

37. §

(1) Amennyiben a Képviselő-testület döntéséhez a helyi kisebbségi önkormányzat egyetértési joga szükséges, az ilyen irányú közléstől, illetve kézhezvételtől számított harminc napon belül a Kisebbségi önkormányzat nyilatkozik. A határidő elmulasztása jogvesztő.

(2) A helyi kisebbségi önkormányzat saját  hatáskörében,  az önkormányzat rendeletében foglalt keretek  között  határozza meg:költségvetését, zárszámadását. 

38. §

A képviselő-testület megállapodást köt a kisebbségi önkormányzattal a feladatellátásról.
A polgármester, az alpolgármester, a körjegyző
A polgármester

39. §

(1) A polgármester társadalmi megbízatásban tölti be tisztségét. 

(2) A polgármester a Képviselő-testület elnöke,  felelős  az  önkormányzat egészének működéséért.

(3) Főbb feladatai:

a/ a település fejlődésének elősegítése;

b/ a helyi közszolgáltatásokról való gondoskodás;

c/ az önkormányzat vagyonának megőrzése és gyarapítása;

d/ az önkormányzat gazdálkodása feltételeinek megteremtése;

e/ a demokratikus helyi hatalomgyakorlás, a  közakarat  érvényesülésének a biztosítása;

f/ a nyilvánosság megteremtése, a helyi fórumok szervezése;

g/ a lakosság  önszerveződő közösségeinek a  támogatása,  a  szükséges együttműködés kialakítása;

h/ kapcsolattartás a pártok helyi vezetőivel;

i/ az önkormányzati intézmények működésének az ellenőrzése, segítése;

j/ az alpolgármester munkájának irányítása;

k/ a Körjegyzőség Hivatalának irányítása;

l/ a jogszabályok szerinti munkáltatói jogkörök gyakorlása,

m/ maga, vagy az általa megbízott személy útján  ellátja  a Képviselő-testület tulajdonosi képviseletét az önkormányzat  vállalkozásaiban a külön rendeletben  meghatározottak szerint;

n/ a Képviselő-testület működési feltételeinek megteremtése, munkájának megszervezése;

o/ a Képviselő-testület tagjai és bizottságai munkájának segítése;

p/ a Képviselő-testület döntéseinek előkészítése, a döntések végrehajtásának megszervezése és ellenőrzése.
(4) A polgármester részletes feladat- és hatásköreit a  jogszabályok és a Képviselő-testület döntései határozzák meg.

(5) A polgármester tiszteletdíját és költségátalányát a Pénzügyi Bizottság elnökének javaslatára a Képviselő-testület határozza meg.

Alpolgármester

40. §

(1) A Képviselő-testület saját tagjai közül, a polgármester  javaslatára, titkos szavazással, a Képviselő-testület megbízatásának időtartamára, a polgármester helyettesítésére, munkájának  segítésére társadalmi megbízatású alpolgármestert választ. 
(3) Az alpolgármester a polgármester irányításával látja el feladatát. 
(3) A polgármester távollétében írásbeli felhatalmazása alapján, illetve akadályoztatása esetén alpolgármestert a polgármester jogosultságai illetik meg

A körjegyző 

41. §

(1) Körjegyző:
a/ vezeti a Körjegység Hivatalát, a polgármester irányításával elkészíti annak ügyrendjét,  munkaköri  leírásait,  gondoskodik  annak folyamatos karbantartásáról;

b/ elkészíti a köztisztviselők munkaköri leírását és minősítését, saját hatáskörébe tartozó ügyekben szabályozza a kiadmányozás, az utalványozás és az ellenjegyzés rendjét;

c/ rendszeresen tájékoztatást ad a polgármesternek, a testületnek, a bizottságoknak, a településrészi önkormányzatnak az önkormányzat munkáját érintő jogszabályokról;

d/ a polgármester irányításával előkészíti, előkészítteti a  Képviselő-testület,  a  bizottságok és elé kerülő előterjesztéseket;

f/ a Képviselő-testület ülésein gondoskodik a jegyzőkönyv  vezetéséről;
g/ tájékoztatja  a  Képviselő-testületet  a  Körjegyzőség Hivatalának  munkájáról,  az  ügyintézésről;

h/ gondoskodik az önkormányzati rendeletek  megismertetéséről és végrehajtásáról;

i/ szervezi a jogi felvilágosító munkát;

j/ gondoskodik a Körjegyzőség Hivatala dolgozóinak rendszeres továbbképzéséről;

k/ ellenjegyzi a pénzügyi kötelezettségvállalásokat.

(2) A körjegyző részletes  feladat- és hatásköreit  a  jogszabályok és a Képviselő-testület döntései határozzák meg.

(3) A körjegyző a körjegyzőséghez tartozó képviselő-testületek mindegyikének minősített többséggel hozott, egybehangzó döntésével kerül kinevezésre.

(4) A körjegyzővel kapcsolatos egyéb munkáltatói jogokat a körjegyzőségről szóló megállapodásban rögzítettek szerint gyakorolják a polgármesterek.

Munkáltatói intézkedéseiket kötelesek egymással egyeztetni.
Körjegyzőség, mint a képviselő-testületek hivatala 

42. §

(1) A képviselő-testület a hatáskörébe tartozó önkormányzati ügyek előkészítésére, az önkormányzati döntések végrehajtására, a testületek működésével kapcsolatos adminisztratív feladatok és a jogszabályokban előírt államigazgatási feladatok ellátására Bár község képviselő-testületével közösen egységes hivatalt működtet.


A hivatal elnevezése: Dunaszekcső-Bár Községek  Körjegyzősége.


A körjegyzőség székhelye: Dunaszekcső

A körjegyzőség megalakításának időpontja: 2006.január 1.
(2) A körjegyzőség hivatali létszámát, belső szervezeti felépítését, működésének részletes szabályait, feladat-és hatáskörét a körjegyzőséget alapító megállapodás rögzíti.


E megállapodás tartalmazza:


a./ a körjegyzőség elnevezését, címét, jogállását,


b./ a körjegyzőség létszámát,


c./ belső szervezeti felépítését,


d./ alapvető feladatait, ezen belül

-          az önkormányzatok képviselő-testületeinek működésével kapcsolatos feladatokat,

-          a jogszabályokban rögzített államigazgatási feladatokat,


e./ a körjegyzőség köztisztviselőinek munkarendjét és az ügyfélfogadás rendjét,


f./ a helyettesítés, kiadmányozás, utalványozás rendjét,


g./ a körjegyzőnek a hivatal vezetésével kapcsolatos feladatait,


h./ a polgármesterek egyetértési jogának gyakorlását, (Ötv. 36. § /4/)


i./ a körjegyzőség fenntartásával kapcsolatos költségek viselésének megosztását.

(3) A körjegyzőség ügyrendjének tervezetét – az érintett polgármesterek véleményének kikérésével – a körjegyző készíti el és terjeszti – jóváhagyásra – a képviselő-testületek együttes ülésére.

(4) A Körjegyzőség létrehozásáról szóló megállapodás és a Körjegyzőség Ügyrendje az SZMSZ függelékét képezi.

(5) A körjegyzőséget létrehozó képviselő-testületek együttes ülése dönt:


a./ a körjegyző kinevezéséről, közszolgálati jogviszonyának megszüntetéséről, összeférhetetlenség megállapításáról, fegyelmi büntetés kiszabásáról, kártérítési felelősség megállapításáról,


b./ a körjegyzőség ügyrendjének jóváhagyásáról, módosításáról minősített többségű szavazással,


c./ a körjegyzőség működéséről szóló beszámoló elfogadásáról,


d./ a körjegyzőség költségvetéséről, zárszámadásáról.

Az önkormányzat gazdasági alapjai
Az önkormányzat költségvetése

43. §

(1) A Képviselő-testület a költségvetését rendelettel állapítja meg. Ebben dönt, hogy az adott költségvetési évben a kötelező feladatain túl, milyen önként vállalt feladatot lát el.

(2) Az (1) bekezdésben szereplő rendeletet külön1 törvény rendelkezésének megfelelően kell megalkotni.

44. §

(1) A költségvetési rendelet tárgyalását megelőzően külön törvényben meghatározott költségvetési koncepciót  kell  előterjeszteni. 
(2) A Képviselő-testület a költségvetési koncepció tárgyalásakor dönt arról, hogy szükséges-e a költségvetési rendeletet  többfordulóban tárgyalni. 
(3) A Képviselő-testület a koncepció tárgyalásával egyidőben dönt a helyi adókról és az önkormányzat tulajdonában lévő ingatlanok bérleti díjairól.
(4) A költségvetésről szóló előterjesztést és rendelet  tervezetet a Pénzügyi Bizottság  megtárgyalja. 

Az önkormányzat vagyona

45. §

Az önkormányzat törzsvagyonát, valamint a forgalomképes, a korlátozottan forgalomképes vagyontárgyakkal való gazdálkodási előírásokat külön önkormányzati rendelet állapítja meg.

46. §

Az önkormányzat a vagyonáról folyamatosan elszámol.  A következő évet előkészítő közmeghallgatás egyik napirendjeként a polgármester tájékoztatást ad az önkormányzat vagyoni helyzetéről.

Az önkormányzat és intézményei gazdálkodásának ellenőrzése

47. §

(1) Az önkormányzat gazdálkodásának ellenőrzésére az Ötv-ben meghatározott szabályok irányadók.

(2) Az önkormányzat és intézményei gazdálkodásának belső ellenőrzéséről a Mohácsi Többcélú Kistérségi  Társulás útján gondoskodik. 
(3) A Pénzügyi Bizottság egyebek között – az önkormányzatnál és intézményeinél:

a) véleményezi az éves költségvetési javaslatot és a végrehajtásáról szóló féléves, éves beszámoló tervezeteit,
b) figyelemmel kíséri a költségvetési bevételek alakulását, különös tekintettel a saját bevételekre, a vagyonváltozás (vagyonnövekedés, -csökkenés) alakulását, értékeli az azt előidéző okokat, 
c) vizsgálja a hitelfelvétel indokait és gazdasági megalapozottságát, ellenőrizheti a pénzkezelési szabályzat megtartását, a bizonylati rend és a bizonylati fegyelem érvényesítését. 

(4) A Pénzügyi  Bizottság  vizsgálati megállapításait a képviselőtestülettel haladéktalanul közli. Ha a képviselőtestület a vizsgálati megállapításokkal nem ért egyet, a vizsgálati jegyzőkönyvet az észrevételeivel együtt megküldi az Állami Számvevőszéknek.
Helyi népszavazás, népi kezdeményezés
48. §

 (1) A képviselőtestület köteles kitűzni a helyi népszavazást, ha azt a választópolgárok 25%-a kezdeményezte.

(2) A település egészét érintő, nagy jelentőségű ügyekben indokolt a helyi népszavazás.

(3) A képviselőtestület köteles kiírni a helyi népszavazást

      a) a községegyesítésre és a községegyesítés megszüntetésének kezdeményezésére,

      b) új község alakításának kezdeményezésére,

      c) társult képviselőtestület alakítása, a közös képviselőtestületből való kiválásra.

(4) A helyi népszavazás érvényes, ha a választópolgárok több mint fele szavazott; és eredményes, ha a szavazóknak több mint a fele a megfogalmazott kérdésre azonos választ adott.

(5) A képviselőtestület helyi népszavazást rendelhet el:

      a) a képviselőtestület hatáskörébe tartozó ügyben,

      b) az önkormányzati rendelet megerősítésére.

(6) Nem rendelhető el helyi népszavazás:

      a) a költségvetésről való döntésre,

      b) a helyi adónemeket, illetőleg mértéküket megállapító rendelet tárgyában.

         c) a képviselőtestület hatáskörébe tartozó szervezeti, működési, személyi kérdésekben, a képviselőtestület feloszlásának a kimondásáról.

(7) A helyi népszavazást a polgármesternél kezdeményezheti

      a) a képviselők egynegyede,

      b) a képviselőtestület bizottsága,

      c) helyi társadalmi szervezet vezető testülete,

      d)az (1) bekezdésben meghatározott számú választópolgár.
(8) A helyi népszavazás lebonyolítására a helyi önkormányzati képviselők és polgármesterek választásáról szóló törvényt kell alkalmazni.

(9) A népszavazás eredménye kötelező a képviselőtestületre. Eredménytelen helyi népszavazás esetén a népszavazásra bocsátott kérdésben a képviselőtestület dönthet. Ugyanabban a kérdésben helyi népszavazást egy éven belül nem lehet kitűzni akkor sem, ha a helyi népszavazás eredménytelen volt.

49.§
 (1) Népi kezdeményezés útján a képviselőtestület elé terjeszthető minden olyan ügy,     amelynek eldöntése a képviselő-testület hatáskörébe tartozik.

(2) A választópolgárok 10 %-ának megfelelő számú választópolgár a népi kezdeményezést a polgármesternek nyújthatja be, melyet a képviselőtestület köteles megtárgyalni.

Záró rendelkezés
50. §

(1) E rendelet  2007.április 1.napján lép hatályba. 

(2) E rendelet hatálybalépésével egyidejűleg hatályát veszti a Szervezeti és Működési Szabályzatról szóló 9/2003,(IV.30.) számú önkormányzati rendelet,  valamint az azt módosító 9/2005.(XI.01.), 9/2006.(XI.01.) és a 10/2006.(XI.20.) számú önkormányzati rendelet.

Dunaszekcső, 2007.március 
	Faller János
	Pest Éva

	polgármester 
	körjegyző 


Ez az önkormányzati rendelet Dunaszekcső községben kihirdetésre került.

Dunaszekcső, 2007.április 1.

	
	Pest Éva

	
	körjegyző 


1 A jogalkotásról szóló 1987. évi XI. törvény


�[1] A nemzeti és  etnikai  kisebbségek  jogairól szóló 1993. évi LXXVII. törvény 29. § /1/ bekezdése


1 Az államháztartásról szóló1992. évi XXXVIII törvény 62.§-83.§





